Hakemuspyyntö: hiilivetyjen hyödyntämisoikeuksien siirto

(2019/C 3/02)

Bratislavan kaivosalan aluevirasto (Obvodný banský úrad v Bratislave) ilmoittaa mineraalivarojen suojelusta ja käytöstä annetun lain 44/1988 (kaivoslain), sellaisena kuin se on muutettuna, 27 a §:n 1 momentin mukaisesti, että Slovakia käynnistää toimivaltaisen viranomaisensa (Bratislavan kaivosalan alueviraston) kautta valintamenettelyn, jonka tarkoituksena on siirtää oikeudet maakaasuesiintymien hyödyntämistä varten (Slovakian omistuksessa olevat esiintymät) muille organisaatioille. Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/EY (1) 3 artiklan 2 kohdan a alakohtaan viitaten Bratislavan kaivosalan aluevirasto pyytää kiinnostuneita esittämään seuraavien alueiden hyödyntämisoikeuksien siirtoa koskevat hakemuksensa:

Špačince (esiintymä nro 13)

Alueen nimi/viitenumero : Špačince / 098/A Alueen pinta-ala (m2) : 322 923,89 Mineraali : Maakaasu Geologiset varannot : 10 000 000 m3 luokassa potentiaalisesti hyödynnettävissä Maarekisterialue (tunnistenumero IČUTJ) : Špačince (861 049) Hallintopiiri/hallintopiirin numero : Trnava/207 Kaivoskohteen tila : Esiintymää hyödynnetty vuoteen 1996. Hyödyntämistä ei ole aloitettu uudelleen tämän jälkeen.

Špačincen alueen kulmapisteiden koordinaatit:

Kulmapiste Pituuspiiri Leveyspiiri I 17,62747682 48,42965402 II 17,62520611 48,43127419 III 17,62404136 48,43947535 IV 17,62728349 48,43967919 V 17,63029415 48,43159405

Maantieteelliset koordinaatit on ilmoitettu desimaaliasteina WGS-84-koordinaatistossa.

Keskeiset tiedot:

Lupatyyppi – Yksinomainen oikeus hyödyntää esiintymää ja käsitellä louhittua mineraalia (ehdottava yksikkö voi hyödyntää tätä oikeutta vasta kaivosalan alueviraston oikeudellisesti sitovan luvan saatuaan).

Osoite, johon hyödyntämisoikeuksien siirtoa koskevat hakemukset on lähetettävä, ja määräaika hyödyntämisoikeuksien siirtoa koskevien hakemusten vastaanottamiselle:

Obvodný banský úrad v Bratislave (Bratislava District Mining Office) Mierová 19 821 05 Bratislava SLOVENSKO/SLOVAKIA

Hakemusten on oltava perillä 90 päivän kuluessa tämän ilmoituksen julkaisemisesta Euroopan unionin virallisessa lehdessä.

Edellytykset valintamenettelyyn osallistumiselle:

Hyödyntämisoikeuksien siirtoa koskevan hakemuksen tekevän oikeushenkilön tai luonnollisen henkilön on osoitettava, että sillä on voimassa oleva louhintalupa (tai vastaava lupa, jonka on myöntänyt Euroopan talousalueesta tehdyn sopimuksen sopimusvaltio), joka kattaa hakemuksen kohteena olevalla hyödyntämisalueella toteutettavat toimet. Hakemukseen on liitettävä jätteen käsittelyä koskeva ehdotus ja selvitys tähän mennessä harjoitetusta kaivostoiminnasta.

Edellytykset suojellun esiintymän nimeämistä ja hyödyntämisalueen nimeämistä koskevien asiakirjajäljennösten saamiseksi:

Bratislavan kaivosalan aluevirastossa (Mierová 19, 821 05 Bratislava, Slovakia) voi tutustua karttoihin, joista käyvät ilmi mainitun hyödyntämisalueen rajat. Sieltä saa myös jäljennöksen päätöksestä, joka koskee suojellun esiintymän nimeämistä ja hyödyntämisalueen nimeämistä.

Hyödyntämisoikeuksien siirtohakemuksen sisältöä koskevat vaatimukset:

Tiedot hyödyntämisalueesta ja kyseisestä esiintymästä, ehdotettu louhintamenetelmä sekä kaivostoiminnan avaaminen ja valmistelu sekä käsittely- ja jalostusmenetelmä, avaamis-, valmistelu- ja louhintatoimille alustavasti vahvistetut päivämäärät, toimenpiteet hyödyntämisalueella toteutettavien toimien ympäristövaikutusten vähentämiseksi, ehdottavan yksikön taloudelliset ja tekniset valmiudet, tiedot eturistiriitojen ratkaisusta ja laskelma valtiolle mineraaliesiintymien käytöstä odotettavissa olevista tuloista, jotka aiheutuvat hakemuksen kattamasta hyödyntämisalueen esiintymästä erotettujen mineraalien odotettavissa olevasta myynnistä.

Hakemusten arviointiperusteet:

Paneeli arvioi hyödyntämisoikeuksien siirtoa koskevia hakemuksia sen perusteella, noudattavatko ne valintamenettelyyn osallistumista koskevissa edellytyksissä lueteltuja vaatimuksia ja ottaen huomioon ehdotetun louhintamenetelmän, mukaan lukien kaatopaikkojen, jätealtaiden ja muiden varastointilaitosten sijainti, eturistiriitojen ratkaisun ja sen, täyttyvätkö hyödyntämisoikeuksien siirtohakemusten sisältöä koskevat vaatimukset. Kullakin arviointiperusteella on sama painoarvo.

Luvan arvioitu myöntämisajankohta:

Suotuisissa olosuhteissa kahden kuukauden kuluessa siitä, kun vaatimukset täyttävä kaivoslupahakemus on jätetty.

Hyödyntämisoikeuksien siirtoa koskevat hakemukset on toimitettava henkilökohtaisesti tai postitse osoitteeseen Obvodný banský úrad v Bratislave, Mierová 19, 821 05 Bratislava, Slovakia. Hakemukset on toimitettava sinetöidyssä kirjekuoressa, johon on merkitty teksti ”Návrh do výberového konania” (valintamenettelyyn jätetty hakemus) sekä hakijan nimi. Hakemukseen on liitettävä maininta siitä, että ehdottava yksikkö hyväksyy tämän ilmoituksen ehdot. Hakemuksen päivämäärä on päivä, jona hakemus on toimitettu henkilökohtaisesti tai päivä, jona se on postitettu.

Esiintymien hyödyntämisluvat myöntävä toimivaltainen viranomainen on Bratislavan kaivosalan aluevirasto. Direktiivin 5 artiklan 1 ja 2 kohdassa ja 6 artiklan 2 kohdassa mainitut kriteerit, ehdot ja vaatimukset määritetään kaivostoimintaa, räjähteitä ja kaivosalan keskushallintoa koskevassa Slovakian kansallisneuvoston laissa 51/1988, sellaisena kuin se on muutettuna.

Lisätietoja saa puhelimitse numerosta 00421 2 5341 7306 tai sähköpostitse osoitteesta obuba@obuba.sk.

(1) EYVL L 164, 30.6.1994, s. 3.